
2017KO AZAROAREN 24KO IRIZPENA, BALIO ERANTSIAREN GAINEKO ZERGAN INFORMAZIOA BEREHALA EMATEA EZARTZEKO ZENBAIT ZERGA ARAUTEGI ALDATZEKO FORU DEKRETUAREN PROIEKTUARI BURUZKOA
I.- EGITATEZKO AURREKARIAK

Irizpen honek lantzen duen foru dekretuaren proiektua Aholku Batzorde honetara Ogasun, Finantza eta Aurrekontu Saileko foru diputatuak igorri zuen, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. idatz zatian aurreikusitakoarekin bat etorriz. Irizpen eskaerarekin batera, jendaurrean jartzeko eta entzunaldi izapideen emaitzak jaso dituen memoria ere gehitu da, arau eraginaren txosten bat eta genero eraginaren aldez aurreko ebaluazioaren txosten bat, Foru Gobernu Kontseiluaren maiatzaren 23ko 29/2017 Foru Dekretuak ezarri bezala, onartzen dituena xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak 3. artikuluan ezarri zituen Arabako Foru Administrazioko Aholku Batzordearen eskumenak, eta, tartean, honako hauei buruzko irizpenak ematea jaso zen: “araudi xedapenen proiektuak, Lurralde Historikoaren eskumen esklusibo diren gaiak arautzeko foru arauak garatzean edo autonomia erkidegoko legeak gauzatzean ematen direnak, gaien araudi garapena Lurralde Historikoaren eskumenekoa den kasuetan”. 
Zerga arloari dagokionez Lurralde Historikoaren eskumenen gaineko lehenengo erreferentzia Espainiako Konstituzioaren lehenengo xedapen gehigarrian aurki daiteke: “Konstituzioak babestu eta onartzen ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da.”
Horrez gain, Euskal Autonomia Erkidegoko Autonomia Estatutuko 41.2.a artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”. 

EAE eta estatuaren artean sinatutako Ekonomia Itunak, maiatzaren 23ko 12/2002 Legeak onartutakoak, honako hau ezarri zuen 1. artikuluan:

“Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. atalak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
Balio erantsiaren gaineko zergaren ondorioetarako erregistro liburu eta kontabilitateari dagokienez, aurreikusitako aldaketen lege oinarriak Kontseiluaren 2006/112/EE Zuzentarauan ageri dira, 2006ko azaroaren 28koa, Balio erantsiaren gaineko zergaren sistema komunari buruzkoa, baita otsailaren 28ko 6/2005 Foru Arauan, Arabako zergari buruzkoan, eta 12/1993 Foru Dekretu Arautzailean ere, urtarrilaren 19koa, Balio erantsiaren gaineko zergaren araua onartu zuena.

2006/112/EE Zuzentarauari dagokionez, bertan ageri denez “subjektu pasiboek aski zehaztutako kontabilitatea izan behar dute BEZaren aplikazioa eta Zerga Administrazioak kontrolatzea ahalbidetzeko" (242. artikulua); “subjektu pasiboek aski zehaztutako kontabilitatea izan behar dute beste estatu kide batetik estatu kide horretan BEZaren ondorioetarako erregistratutako subjektu pasibo batek edo haren kontura igorritako ondasunak identifikatu ahal izateko” (243.2 artikulua); “estatu kideek beharrezkotzat jotako beste betebehar batzuk ezarri ahalko dituzte BEZaren bilketa zuzena bermatzeko eta iruzurra saihesteko, betiere estatu kideen artean subjektu pasiboek egindako eragiketen eta barne eragiketen tratamendu berdintasunaren printzipioa errespetatzen bada, eta betebehar horiek ez badute muga bat igarotzearekin lotutako formaltasunik eragiten estatu kideen arteko trukeetan” (273. artikulua, lehenengo paragrafoa). 
Bestalde, Arabako Zerga foru arau nagusiaren 29.3 artikuluak honako hau dakar bi paragrafotan: “Artikulu honetan ezarritakoa garatuz, araudi xedapenek zerga betebehar formalak betetzeari dagozkion inguruabarrak arautu ahalko dituzte. Zehazki, erregistro liburuen ekarpena aldian behin eta baliabide telematikoen bidez egin beharreko kasuak zehaztuko dira”.
Balio erantsiaren gaineko zergaren arauari dagokionez, 164. artikuluaren Bat.4 atalak honako hau dio: “Aurreko tituluan ezarritakoa gorabehera [araubide bereziak], zergaren subjektu pasiboak, arauz zehaztuko diren betekizun, muga eta baldintzekin, honako honetara behartuta egongo dira: (...) Kontabilitatea eta erregistroak arauz zehaztuko den gisan eguneratzea; hala ere, baliteke Merkataritza Kodean eta gainerako kontabilitate arauetan bestelakoak finkatzea." 
Bestalde, Ekonomia Itunaren 46.Bi artikuluak zerga informazioaren hornidura orokorraren betebeharrak betetzeko eskumenak lurraldeen artean banatzea aurreikusi zuen:

Bi. Tributu informazioa orokorrean emateko betebeharrak betetzeko diren legez eskatutako aitorpenak Estatuko Administrazioari edo lurraldearen arabera eskumena daukan foru aldundiari aurkeztu behar zaizkio, irizpide hauek kontuan harturik:
Zergadunek ekonomia jarduerak egiten badituzte, eurek egiten dituzten enpresa edo lanbide jarduerak egiaztatu eta ikertzeko eskumena daukan administrazioari.

b) Zergadunek ez badute ekonomia jarduerarik egiten, zerga egoitza non daukaten hartu behar dute kontuan, lurralde erkidean edo foru lurraldean.

Aurreko hizkietan ezarritakoaren ondorioetarako, jaraunspen jasogabeak, ondasunen erkidegoak edo izaera juridikorik ez daukaten bestelako erakundeak direnean, aipatutako aitorpenak kideak edo partaideak fiskalki helbideratuta dauden administrazio aurrean ere aurkeztu beharko dira.

Eta, azkenik, 46. artikulu horren hirugarren idatz zatiak errolda betebeharrak jasotzeko eskumena duen zerga administrazioa zehaztu zuen:
Hiru. Zentsu aitorpenak, bestalde, egin behar dituen pertsonak edo erakundeak bere zerga egoitzako administrazioari aurkeztu behar zaizkio, bakoitzaren arautegiaren arabera; baita pertsona edo erakunde horrek, ekonomia-itun honetan ezarritako arauen indarrez, honako aitorpenen bat aurkeztu behar dion administrazioari ere:
-Atxikipenen eta konturako sarreren aitorpena.
-Sozietateen gaineko zergaren likidazio aitorpena
Aitorpen likidazioa, Balio erantsiaren gaineko zergarena
-Jarduera ekonomikoen gaineko zergaren aitorpena
Zerga betebeharrak betetzeari dagokion banaketa hori, halaber, 6/2005 Foru Arauan ere aurreikusi zen, otsailaren 28koa, Arabako zerga foru araua; arau horrek zehaztu zituen Arabako Lurralde Historikoko zerga sistemaren arau juridiko orokorrak eta printzipioak, eta Arabako Foru Aldundia gaitu zuen araua garatzeko beharrezko xedapen oro emateko. 

Aurretik esandakotik ondorioztatu behar da planteatutako erregelamendu aldaketak, bat etorriz EAEko Ekonomia Itunean, Balio erantsiaren gaineko zergaren arauan, Arabako zerga foru arau nagusian, eta zergadunen errolda eta zerga informazioa modu orokorrean emateko betebeharrei buruzko araudian ezarritakoarekin, Arabako Lurralde Historikoaren eskumen esklusiboa direla; horrenbestez, Aholku Batzorde honen nahitaezko irizpena jaso behar dute.

2.- ERAKUNDE ESKUMENA ETA ARAUDI GAIKUNTZA

Arabako zerga foru arau orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Araudi gaikuntza orokor horrez gain, zerga betebehar formalei dagokienez Zerga foru arau orokorraren 29.3 artikuluak berariaz ezarri zuenez “araudi xedapenek zerga betebehar formalak betetzeari buruzko inguruabarrak arautu ahalko dituzte”. 

Bestalde, abenduaren 18ko 52/92 Foru Arauaren 7.2 artikuluak, Arabako Foru Aldundiaren Antolaketa, Funtzionamendu eta Araubide Juridikoari buruzkoak, ezarri zuen “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez”.

3.- PROZEDURA 
Prozedura izapidetzean erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen erakundeari, arau eraginari buruzko txostenak emateari eta genero eraginaren aldez aurreko ebaluazioari, Aholku Batzordeari kontsulta eskatzeari eta onartzeko eskumena duen erakundeari dagokienez.

Hain zuzen ere, 29/2017 Foru Dekretuko 9. artikuluan ezarritakoari erreparatuz, maiatzaren 23koa, Foru Gobernu Kontseiluarena, proiektuaren aurrerapena jendaurrean jartzeko izapidea eta aldez aurreko kontsulta egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2017ko urriaren 24koa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.

Beste alde batetik, Zerga Araudiaren Zerbitzuaren 2017ko urriaren 30eko txostenak azaldu zuen ebaluatutako xedapenak ez duela garrantzirik generoaren ikuspuntutik, eta hala berretsi du Foru Aldundi honetako Berdintasun Zerbitzuak.

III.- FORU DEKRETUAREN EGITURA

Foru dekretuaren proiektuak zioen azalpen atala, sei idatz zati dituen azalpen atal bat, xedapen gehigarri bakarra eta azken xedapen bat dauzka; azken pasarte horrek xedatzen du aldaketa hau ALHAOn argitaratu eta hurrengo egunean sartuko dela indarrean, 2018ko urtarrilaren 1etik aurrera ondorioak izanik, zenbait salbuespenekin; batetik, energia entregatzeari eta hiri errentamenduei buruz informatzeko betebeharrari lotutako berrikuntzak, eta, bestetik, komunikazio eta aukera berrien epeari dagokiona, 2017ko azaroan finkatutakoa.

Proposatutako aldaketek honako xedapen hauetan daukate eragina:

· Diputatuen Kontseiluaren 124/1993 Foru Dekretua, apirilaren 27koa, BEZaren Araudia onartu zuena.

· 3/2011 Foru Dekretua, urtarrilaren 25ekoa, Zergadunen Errolda eta horren inguruko betebeharrak arautzen dituena.

· 21/2009 Foru Dekretua, martxoaren 3koa, hirugarren pertsonekin egindako eragiketei buruzko argibideak emateko betebeharra arautzen duena.

· 12/2009 Foru Dekretua, otsailaren 10ekoa, erregistro liburuetako eragiketei buruzko informazioa eman beharra ezartzea onartu zuena.

· Diputatuen Kontseiluaren 18/2013 Foru Dekretua, fakturazio betebeharrak arautzen dituen arautegia onartzen duena.

· 111/2008 Foru Dekretua, abenduaren 23koa, kontuen, eragiketen eta finantza aktiboen berri emateko beharra arautzen duena.

IV. ARAUDI PROPOSAMENAREN ANALISIA 
Ogasun publiko ororen lehentasunezko helburuetako bat zerga iruzurra saihestea da eta, bereziki BEZari lotutako zerga iruzurra. Horregatik, Berehalako Informazio Horniduraren sistema txertatzea proposatu da; horren bitartez, zenbait zergapekok fakturazio erregistroak entregatzeko betebeharra izango lukete, baliabide elektronikoen bitartez; hala, fakturen kontabilizazio edo erregistro unea eta eragiketa ekonomikoa benetan egin den unea denboran gerturatzea da ideia.  Tresna honekin, zerga administrazioak zergapekoak egindako eragiketa ekonomikoen informazioa ia berehala lortu nahi du eta, aldi berean, zergapekoaren betebehar formalak murriztu egingo dira zenbait aitorpen aurkeztu beharretik salbuetsita egongo baita (347 eredua, hirugarren pertsonekiko eragiketen urteko aitorpenarena, eta 340 eredua, erregistro liburuetan jasotako eragiketen aitorpenarena). 
Bidenabar, sistemaren beste helburuetako bat da nahitaez edo aukera hori hautatu ondoren Egoitza Elektronikoaren bitartez erregistro liburuak eguneratzen dituzten pertsona eta erakundeekin eragiketak egin dituzten enpresaburu edo profesionalek fakturazio erregistroak modu elektronikoan hornitzean lortutako informazioa eskuragarri izatea; hala, BEZa tarteko aitorpen likidazioak egiterakoan zergapekoari laguntza eskaintzeko tresna gisa ere eratuko da.

Informazioa hornitzeko modalitate hau dagoeneko araudi erkidego lurraldean ezarri da eta EAEko hiru lurralde historikoetan ezarriko da. Neurriaren tamainaren adibide gisa, Zerga Administrazioko Estatu Agentziak datu ez eztabaidagarri gisa eman zuen proiektuak 63.000 profesional eta enpresaburu baino gehiagori eragingo diela; zifra ez da oso altua termino absolutuetan, baina eragina jasoko duten erakundeen tamaina dela medio, Espainian BEZaren fakturazio osoaren %80 inguru hartzen du. EAEn, aurreikuspenen arabera, neurriak 2.000 zergapekoengan izango du eragina Bizkaian, 1.400 kasutan Gipuzkoan eta 580 kasutan Araban.
Erregistro liburuak eguneratzeko sistema berri honen eraginpean egongo diren subjektu pasiboak 
BEZaren Araudiko 62.6 artikulu berrian aurreikusitako bertsioarekin bat etorriz, sistema berri hau aplikatu beharko duten subjektu pasiboak BEZaren Araudiko 71.3 artikuluarekin bat etorriz hileko likidazio aldia daukatenak izango dira. Azken artikulu horrek hileko likidazio aldia ezarri die subjektu pasibo hauei: 
· BEZaren Araudiaren 121. artikuluaren arabera kalkulatuta, justu aurreko urte naturalean eragiketen bolumena 6.010.121,04 euro baino gehiagokoa izan dutenak. 
· Hileko itzulketako araubidean izena eman dutenak, BEZaren Araudiaren 30. artikuluan araututakoa. 
· BEZaren Araudiko IX. Tituluko IX. Kapituluan jasotako erakundeen taldearen araubidea aplikatzen dutenak. 
Fakturazio erregistroak elektronikoki igortzeko aldiak 
Fakturazio erregistroak igortzeko aldiak honako hauek dira: 
· Egindako fakturak: lau egun natural egin direnetik, eta zortzi egun natural hartzaileak edo hirugarren batek egindakoen kasuan. Nolanahi ere, erregistratutako eragiketaren BEZa sortu den hilabetearen hurrengo hileko 16a baino lehen.
· Jasotako fakturak: lau egun natural faktura kontabilitate erregistroan jaso denetik. Nolanahi ere, eragiketari dagokion likidazio aldiaren hurrengo hilearen 16a baino lehen.
· Erregistro zuzenketak: Kontuan hartu behar dituen aitorpenari dagokion aldia bukatu eta hurrengo hilaren 16a baino lehen.
· Erkidego barruko zenbait eragiketa (BEZAren 66. art.): lau egun natural, garraioa edo egiten hasi denetik, edo, hala badagokio, ondasunak jasotzen direnetik.
· Inbertsio ondasunei buruzko informazioa: Urteko azken likidazio aldiaren aurkezpen epearen barruan (urtarrilaren 30era arte).
Araudiko 69 bis artikulu berriak zehaztu duenez, “lau edo zortzi egun naturalen epea neurtze aldera, egun baliogabeak baztertu egingo dira”. Horren haritik, zuzenean egun baliodunei erreferentzia egitea planteatu daiteke.
Erregistro liburuak eguneratzeko sistema honetan hornitu beharreko informazio osagarria
Egindako fakturen erregistro liburua
Egindako fakturei dagokienez, BEZaren Araudiko 63. artikuluaren bertsioak nabarmen zabaldu du, jarraian ikus daitekeen moduan, sistema honen barruan hornitu beharreko datuak: 
Liburuak jaso beharreko datu orokorrak
· Zenbakia eta seriea
· Bidalketaren data
· Eragiketa egin den data
· Hartzailearen izena eta abizenak, sozietatearen izena edo izen osoa eta Identifikazio Fiskaleko Zenbakia.
· Eragiketaren zerga oinarria.
· Aplikatutako zerga tasa, eta aukeran, “BEZa barne” azalpena.
· Zerga kuota
· Hala badagokio, kutxa irizpidearen araubidearekin bat etorriz egin den aipatzea.
Datuak, liburuak Arabako Foru Aldundiaren Egoitza Elektronikoaren bitartez eguneratuz gero
· Faktura mota: faktura osoa edo erraztua.
· BEZAren 70. artikuluko erregistro zuzenketa bat den identifikatzea.
· Eragiketaren deskribapena
· Faktura zuzentzaileen identifikazioa eta zuzendutako fakturaren erreferentzia edo, hala badagokio, aldatutako zehaztasunak.
· Aurreko faktura erraztuak aldatu edo ordeztuz gero, aldatu edo ordeztuko den fakturaren erreferentzia.
· Hala badagokio, eragiketa BEZetik salbuetsita dagoela aipatzea.
· Hala badagokio, “hartzaileak egindako fakturazioa” aipatzea, faktura egin duena hartzailea edo eroslea baldin bada (Fakturazio araudiaren 5. art.).
· “Subjektu pasiboaren inbertsioa” aipatzea eragiketaren hartzailea edo eroslea subjektu pasiboa baldin bada.
· “Bidaia agentzien araubide berezia” aipatzea, hala badagokio.
· Hala badagokio, “erabilitako ondasunen araubide berezia”, “arte objektuen araubide berezia” eta “antzinako eta bilduma objektuen araubide berezia” aipatzea.
· Egindako fakturetan erregistratutako eragiketen likidazio aldia.
· Hala badagokio, eragiketa BEZaren mende ez dagoela dioen aipamena.
· Faktura eman bada fakturazio arloko baimen bat dela bide, orduan emandako baimenari erreferentzia egin behar zaio.
· Inbertsioko urrea helburutzat daukaten eragiketak egiten dituzten subjektuei buruzko informazio zehatza.
· Taldeen araubidea aplikatzen duten erakundeen artean egindako talde barruko eragiketetarako informazio zehatza.
· Zerga ondorioak dituen bestelako informazioa, Ogasun, Finantza eta Aurrekontu diputatuak eskatuz gero.
BEZaren Araudiaren 63.4 artikuluak bertsio berrian oraindik ere baimentzen du fakturen banakako idatzoharra aldatzea eta horren ordez laburpen idazpena jartzea. Laburpen idazpen horietan honako hau agerrarazi beharko da: (i) jasotako dokumentuen hasierako eta amaierako zenbakia, (ii) egin diren data edo aldia, (iii) zergaldi bakoitzari dagokion zerga oinarri globala, (iv) zerga tasak, (v) data berean eta hurrenkeraz egindako faktura zenbakituen kuota globala, (vi) eragiketak kutxa araubide bereziaren arabera egin diren eta, kasu horretan, Araudiko 61 decies artikuluak bildutako aipamenak jaso behar dira.
Jasotako fakturen erregistro liburua 
Jasotako fakturei dagokienez, BEZaren Araudiaren 64. artikuluaren bertsio berriak nabarmen zabaldu ditu, jarraian ikus daitekeen moduan, erregistro liburuak sistema berri honen arabera eguneratzen dituzten subjektu pasiboek hornitu beharreko datuak:
Liburuak jaso beharreko datu orokorrak
· Harrera zenbakia
· Egin izanaren data
· Eragiketa egin den data
· Faktura emateko betebeharra daukanaren izena eta abizenak, sozietatearen izena edo izen osoa eta Identifikazio Fiskaleko Zenbakia.
· Eragiketaren zerga oinarria.
· Zerga tasa
· Zerga kuota
· Hala badagokio, eragiketa kutxa irizpidearen araubide bereziaren mende dagoen aipatzea.
· Batasunaren barruko erosketak eragiten dituzten entregen kasuan, kasuan kasuko zerga kuotak.
Datuak, liburuak Arabako Foru Aldundiaren Egoitza Elektronikoaren bitartez eguneratuz gero
· Jasotako fakturan ageri den zenbakia eta seriea (harrera zenbakia ordezten duena).
· BEZAren 70. artikuluko erregistro zuzenketa bat den identifikatzea.
· Eragiketaren deskribapena
· Aipamen bereziak talde barruko eragiketen kasuan, BEZaren Arauaren 163 sexies.bost artikuluan ezarritakoa aplikatzen duten sozietateen artean eginez gero.
· Hala badagokio, “hartzaileak egindako fakturazioa” aipatzea, faktura egin duena hartzailea edo eroslea baldin bada (Fakturazio Araudiaren 5. art.).
· “Subjektu pasiboaren inbertsioa” aipatzea eragiketaren hartzailea edo eroslea subjektu pasiboa baldin bada.
· “Bidaia agentzien araubide berezia” aipatzea, hala badagokio.
· Hala badagokio, “erabilitako ondasunen araubide berezia”, “arte objektuen araubide berezia” eta “antzinako eta bilduma objektuen araubide berezia” aipatzea.
· Hala badagokio, “Kutxa irizpidearen araubide berezia” aipatzea, aipatutako araubidera atxikita egonez gero.
· Idatzoharra egiten den likidazio aldiari dagokion zerga kuota kengarria. Kengarriaren erregularizazioa, hala badagokio, Zergaren Arauaren 105.Lau, 109., 110., 111. eta 112. artikuluetan xedatutakoarekin bat etorriz egingo da, dagokion gisan; horrek ez du eragingo erregistratutako kuota kengarria aldatu beharra.
· Fakturari dagokion eragiketa erregistratu den likidazio aldia.
· Inportazio eragiketa izanez gero, eragiketaren kontabilizazio dataren kontsignazioa eta aduana dokumentuaren zenbakia. 
· Zerga ondorioak dituen beste edozein informazio, Ogasun, Finantza eta Aurrekontu diputatuak eskatuz gero.
BEZaren Araudiaren 64.5 artikuluaren bertsio berriak oraindik ere aukera ematen du jasotako fakturen banakako idatzoharra aldatzeko eta horren ordez data berean jasotako fakturen idazpen globala jartzeko, betiere ez badira hornitzaile berak bidalitakoak eta kopuru osoa (BEZik gabe) ez bada 6.000 eurotik gorakoa (eta dokumentuetan jasotako eragiketen kopurua ez izatea 500 euro baino gehiagokoa, BEZik gabe).
Azkenik, foru dekretuaren proiektuak BEZaren Araudiaren 67.2 artikulua ere aldatzen du; hain zuzen ere, erregistro liburuek zerga kuota kengarria zehatz definitzea ahalbidetu behar dutela zehaztu du.
BEZaren hileko likidazioaren kasu berria
BEZaren Araudiaren 71.3 artikuluan BEZaren hileko likidazioaren kasu berri bat gehitu da: “Erregistro liburuak Arabako Foru Aldundiko Egoitza Elektronikoaren bitartez eguneratzea aukeratzen dutenek, araudi honen 62.6 artikuluan aurreikusitakoarekin bat etorriz”. 
Horrenbestez, BEZaren likidazio aldia hilekoa izango da erregistro liburuak Egoitza Elektronikoaren bitartez eguneratzen dituzten subjektu pasibo guztientzat, aplikatzera behartuta daudelako edo sistema hori aukeratu dutelako.
Beste betebehar batzuk aldatzea eta salbuestea 
Erregistro liburuak Arabako Foru Aldundiaren Egoitza Elektronikoaren bitartez eguneratzen dituzten subjektu pasiboak aitorpen hauek aurkeztu beharretik salbuetsita daude: 
· Hirugarren pertsonekiko eragiketei buruzko aitorpena, 347 eredua.
· Egungo informazio aitorpena Erregistro Liburuen edukiarekin (340 eredua). 
Foru dekretuaren proiektuak Fakturazio Araudiaren 18. artikulua ere aldatu du, fakturak hartzaileari igortzeko epeari buruzkoa. Bertsio berriak ezarri du faktura BEZa sortu den hilabetearen hurrengo hilaren 16a baino lehen bidali behar zaiola hartzaileari, enpresaburuari edo profesionalari. Gogoratu behar da une honetan indarrean dagoen Fakturazio Araudiaren bertsioak fakturak hartzaileei, enpresaburuei edo profesionalei bidaltzeko epe jakin bat ezartzen duela, hain zuzen ere faktura egiten denetik hilabetekoa. 
Fakturazio Araudiaren kasuan, proposatutako bertsioan eskatzen da liburuak Egoitza Elektronikoaren bitartez eguneratu behar dituzten pertsonek edo erakundeek, hirugarrenek edo eragiketen hartzaileek faktura egiteko betebeharra betetzearen alde egin badute, horren berri ematen duen errolda aitorpena aurkeztu beharko dutela; horrez gain, noiztik baliatu den eta, hala badagokio, horri uko egin izana eta ondorio data ere agerrarazi beharko dira.
Atal berriak gehitzea zergapekoen errolda bakarrean 
Zergapekoen Errolda Bakarra aldatu eta alta aitorpenetan bi atal berri gehitu dira, eta honako aukera hauek markatzeko aukera eskaintzen dute:
· BEZaren erregistro liburuak Arabako Foru Aldundiaren Egoitza Elektronikoaren bitartez eguneratzea aukeratzea.
· Hirugarrenek edo eragiketen hartzaileek faktura egiteko betebeharra betetzea aukeratu izana komunikatzea, BEZaren erregistro liburuak Arabako Foru Aldundiaren Egoitza Elektronikoaren bitartez eguneratzen dituzten zergapeko behartuen kasuan.
Ezohiko baja hileko itzulketen erregistroan
Proiektuan aurreikusi da, gaur egun BEZaren hileko itzulketa erregistroan jasota dauden zenbait zergapekoren kasuan, administrazio karga berriek pizgarriak ken ditzaketela hileko itzulketa erregistroan altan jarraitze aldera; horrenbestez, erregistro honetan borondatezko ezohiko baja hautatzeko aukera eskaintzen da, 2017ko azaroan, 2018ko urtarrilaren 1etik aurrera ondorioak izanik, 2017ko ekitaldian erregistroan alta jaso duten subjektu pasiboentzat. 
Epe horri dagokionez nabarmendu behar da proiektuaren izapidetzearen une honetako egoerak gomendatzen duela aukera hau 2017ko abenduan zehar gauzatzea.
Energia elektrikoa emateko zenbait entregaren fakturazioa
Azkenik, 18/2013 Foru Dekretua aldatuko da, fakturazioko betebeharren arautegia onartzen duena, zehaztuz 2015/1222 (EB) Erregelamenduak, 2015eko uztailaren 24koak, Batzordearenak, kongestioen kudeaketa eta gaitasuna esleitzeari buruzko jarraibide bat ezarri zuenak (EBAO L 197, uztailaren 25ekoa) definitu dituela energia elektrikoa ekoizteko merkatua erregulatzean eta zenbait subjektutan eragina izango dituzten hainbat alderdi.   Hala, “elektrizitatearen merkaturako izendatutako operadoreak” (NEMOak) deitutakoak definitu zituen, eta ezarri zuen NEMOek energia elektrikoaren eguneroko eta egun barruko merkatuen transakzioen kontrako alde gisa jokatu beharko luketela. Araudi horretara nahitaez egokitu beharrak Erregelamenduaren bigarren xedapen gehigarria aldatu beharra eragin du, fakturazio betebeharrak arautzen dituena.
Proiektuak energia entregak sistema operadoreak egindako fakturen bitartez dokumentatzeko betebeharra ezarri du, energia hornitu duten erakundeen kontura eta izenean; sistema operadorearen identifikazio datuak agertu behar dira eragiketaren hartzaile gisa.
Sistemaren operadore hori izango da hirugarrenekiko eragiketen aitorpena aurkeztu behar duena energia elektrikoaren hornitzaileek egindako eragiketekin eta erosleei dagokienez.
Sistemaren operadoreak hirugarren bat gaitu dezake kontrako alde nagusi gisa era dadin; hala, energia entregak hornitzaileek hirugarren horri emandako gisa agertuko dira eta erakunde erosleek erosita bezala ageriko dira.
Informazioa berehala hornitzeari buruzko arauditik kanpoko aldaketa

Kontu, eragiketa eta finantza aktiboen berri emateko betebeharra arautzen duen araudian betebehar berri bat gehitu da, hain zuzen ere hiri finken errentamenduei buruz informatzea; horrenbestez, Hiri Finken Errentamendu Kontratuen Erregistroan bildutako datuen urteko informazio aitorpen bat aurkeztu beharko du Eusko Jaurlaritzak, baita kontratu horiei dagozkien fidantzak ordaindu izanari buruzko informazioa ere.  
V. ONDORIOAK
LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da. 

HIRUGARRENA.- Hileko itzulketa erregistroan ezohiko bajarako aurreikusitako epeari buruz azaldutako oharra kontuan hartzea komeni dela planteatu da. Bidenabar, Araudiko 69.bis artikulu berriak egun baliodunei erreferentzia egiteko proposamena egin da.
LAUGARRENA.- 40/1999 Foru Dekretuaren 23. artikuluan ezarritakoarekin bat etorriz, irizpen honek hizpide duen proiektuari buruz onartuko den Foru Dekretuak, hala badagokio, azaldu beharko du irizpen hau eman dela eta irizpen honen ondorioak onartzen dituen ala ez zehaztu beharko du.

